د افغانستان د کابینې تر ټولو ځوان او زاړه غړي وپیژنئ 
ولسمشر غني او دوه نور غړي د افغانستان په کابینه کې تر ټولو زاړه دي، خو ځوان پکې ۳۶ کلن دی.
د افغانستان د ملي یووالي د حکومت د کابينې ۴۹ سلنه غړي تر څلویښتو کالو لږ عمر لري. د رسمي بیوګرافیو له مخې، د پوهنې وزارت سرپرست میرویس بلخي ۳۶ کلن او د کابینې تر ټولو ځوان غړی دی. ورپسې د ټولګټو وزارت وزیر یما یاري (۳۷ کلن) او د کانونو او پترولیم وزیره نرګس نهان او د مخابراتو وزیر شهزاد ګل آریوبی دي چې هر یو یې ۳۸ کاله عمر لري. د ترانسپورت وزیر محمد حمید طهماسی، مجیب الرحمن کریمی د کلیو پراختیا وزیر او د ښارجوړونې وزير سید سعادت منصور نادری بیا د ۳۹، ۴۱ او ۴۲ کلونو دي چي د کابینې په ځوانو غړو کې شمیرل کیږي. بل لور ته، ولسمشر محمد اشرف غنی او د افغانستان بانک رییس خلیل الله صدیقی دواړه ۶۹ کلن دي او د کابینې تر ټولو زاړه غړي دي. له دوي وروسته، د عدليې وزیر عبدالبصیر انور د ۶۶ کلن دی او ورپسې د ولسمشری لومړی معاون عبدالرشید دوستم دی چې ۶۴ کلن دی. د حکومت اجرايي مشر، عبدالله عبدالله، ۵۸ کلن دی او لمړی مرستیال یې، انجینیر محمد خان ۶۶ کلن او دوهم مرستیال، حاجي محمد محقق، ۶۳ کلن دی. ډاکتر روح الله امین د اداري اصلاحاتو د کمیسیون کمیشنر او سازماني ارواه پوه وايي یوه ځوانه کابینه ډېر ښه صفتونه لري "تر ټولو مهمه چې د تغییر خبره، که موږ وغواړو چې تغییر راولو د ځواناو فکر، نظر زړو ته د تغییر چمتوالی لري. ځوانان ځواکمن دي، ښايي ډېر ابتکار او خلاقیت ولري، انعطاف لرونکي وي، یو دفتر ته د کاري ساعتونو نه ډېر وخت کار کولی شي." ښاغلی امین وايي که د ځوانانو او زړو کسانو د استعداد او علم کچه یو شان هم وي خو په هرې ټولنې کې چې د نوي بدلون خبره شوې، ځوانان پکې لوی لاس درلودلی دی. زاړه کسان محافظه کارانه عمل کوي. ولسمشر محمد اشرف غنی هم د دولت په مشری کې د ځوانانو حضور ګټور بللی. نوموړي د شانګهاي په وروستۍ سرمشریزې کې وویل "د مدیریت او رهبرۍ په برخه کې د نسلي تغیر په راوستو سره موږ فعاله ځوانو نارینه او ښځو ته د ډله ییز اقتدار د واکونو د لېږد په حال کې یوو." د افغانستان د اساسي قانون په ۷۲ ماده کې راغلي، هغه څوک چې غواړي وزیر شي سن یې باید له ۳۵ کلونو نه لږ نه وي.